РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 број 06-2/265-16

14. новембар 2016. године

Б е о г р а д

ЗАПИСНИК

11. СЕДНИЦЕ ОДБОРА ЗА ФИНАНСИЈЕ,

РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 14. НОВЕМБРА 2016. ГОДИНЕ

Седница је почела у 14,10 часова.

 Седницом је председавала др Александра Томић, председник Одбора.

 Седници су присуствовали чланови Одбора: Верољуб Арсић, Горан Ковачевић, Радмило Костић, Оливера Пешић, Никола Јоловић, Момо Чолаковић, Золтан Пек, Горан Ћирић, Милорад Мирчић и Милан Лапчевић.

 Седници су присуствовали заменици чланова Одбора: Србислав Филиповић, заменик Жике Гојковића, Ђорђе Косанић, заменик Војислава Вујића и Владимир Маринковић, заменик Милорада Мијатовића.

 Седници нису присуствовали чланови Одбора: Душан Бајатовић, Саша Радуловић и Зоран Красић, нити њихови заменици.

 У току рада по првој тачки дневног реда чланови Одбора Милан Лапчевић и Милорад Мирчић напустили су салу у којој се одржавала седница

 У складу са чланом 203. став 3. Пословника Народне скупштине, Одбор је на овој седници организовао разговор са кандидатима који су се пријавили на јавни конкурс за избор два члана Републичке комисије за заштиту права у поступцима јавних набавки.

 На предлог председника, Одбор је већином гласова утврдио следећи

Д н е в н и р е д:

- усвајање записника Девете и 10. седнице Одбора -

 1. Разговор са кандидатима за избор два члана Републичке комисије за заштиту права у поступцима јавних набавки;

 2. Утврђивање Предлога одлуке о избору два члана Републичке комисије за заштиту права у поступцима јавних набавки;

 3. Констатовање престанка функције члана Савета гувернера Народне банке Србије Стојану Стаменковићу, истеком мандата.

\* \* \*

 Пре преласка на рад по утврђеном дневном реду, Одбор је већином гласова, без примедаба, усвојио записнике Девете и 10. седнице Одбора.

\* \* \*

  **Прва тачка дневног реда**: Разговор са кандидатима за избор два члана Републичке комисије за заштиту права у поступцима јавних набавки

Члан Одбора Верољуб Арсић, председавајући Радне групе за спровођење поступка за избор два члана Републичке комисије за заштиту права у поступцима јавних набавки, обавестио је чланове и заменике чланова Одбора да је, сагласно принципима за спровођење тестирања кандидата, и на основу листе питања за тест провере стручне оспособљености коју је Одбор утврдио на Шестој седници одржаној 16. септембра, одржано тестирање кандидата (16. септембра); да су на тестирање дошли кандидати за које је Одбор у претходноj фази утврдио да испуњавају услове наведене у јавном конкурсу; да су кандидати пре почетка тестирања били упознати са условима полагања теста и принципима за спровођење тестирања које је Одбор претходно утврдио; да су чланови Радне групе, одмах по обављеном тестирању, прегледали тестове, утврдили резултате и констатовали да је од седам кандидата који су дошли на тестирање, тест положило четири кандидата.

Члановима Одбора су у материјалу за ову седницу достављене табеле са основним подацима и резултатима теста за сваког од кандидата, као и њихове пријаве на предметни конкурс са биографијама. Такође, у материјалу је достављена и пријава са биографијом кандидата Јелене Стојановић за коју је Одбор, на предлог Радне групе, одлучио да је ослободи од полагања теста, односно да јој се уважи резултат теста који је полагала приликом претходног јавног конкурса за избор председника и два члана Републичке комисије који је био спроведен у 2015. години, посебно ценећи чињеницу да за тестирање кандидата у изборном поступку који је у току важе исти принципи за израду и сачињавање предлога питања за тест провере стручне оспособљености уз области јавних набавки, по којима је спроведено и тестирање у 2015. години (Пета седница Одбора, 6. септембар 2016. године).

Председник Одбора је потом предложила, а чланови Одбора прихватили, да се разговор са кандидатима обави појединачно, према броју освојених бодова на тесту, од највећег до најмањег.

Први је на разговор позван кандидат за првог и другог члана Јелена Стојановић (укупан број освојених бодова - 39), која је, након представљања, одговарала на питања која су постављали Милан Лапчевић, Горан Ћирић и Верољуб Арсић.

Кандидат за другог члана Светлана Ражић (укупан број освојених бодова - 39) је, након представљања, одговарала на питања која су постављали Горан Ћирић, Александра Томић, Горан Ковачевић, Верољуб Арсић и Момо Чолаковић.

Кандидат за другог члана Славиша Милошевић (укупан број освојених бодова - 38) је, након представљања, одговарао на питања која су постављали Александра Томић, Милан Лапчевић, Горан Ковачевић и Верољуб Арсић.

Кандидат за првог члана Растко Наумов (укупан број освојених бодова - 37) је, након представљања, одговарао на питања која је постављао Верољуб Арсић.

Кандидат за другог члана Јасмина Пејаковић (укупан број освојених бодова - 34) је, након представљања, одговарала на питања која су постављали Горан Ковачевић и Александра Томић.

Кандидат за првог члана Снежана Добрињац (укупан број освојених бодова - 24) је, након представљања, одговарала на питања која је постављала Александра Томић.

По обављеном разговору са кандидатима, председник Одбора је закључила расправу по овој тачки дневног реда.

 **Друга тачка дневног реда:** Утврђивање Предлога одлуке о избору два члана Републичке комисије за заштиту права у поступцима јавних набавки

У расправи по овој тачки дневног реда учествовали су: Верољуб Арсић, Александра Томић, Владимир Маринковић, Момо Чолаковић и Горан Ћирић.

Током расправе по овој тачки дневног реда, чланови Одбора су дискутовали о предлозима кандидата за члана Републичке комисије, као и о разлозима због којих ће подржати, односно неће подржати одређене кандидате, посебно имајући у виду чињеницу да је за првог кандидата као услов прописан положен правосудни испит, док је за другог члана као услов прописан сертификат за службеника за јавне набавке, односно положен правосудни испит.

Одбор је затим приступио гласању о кандидатима за место члана (првог и другог) Републичке комисије.

За Јелену Стојановић, кандидата за (првог) члана Републичке комисије, гласало је свих 12 чланова Одбора.

За Растка Наумова, кандидата за (првог) члана Републичке комисије, нико од чланова Одбора није гласао.

За Снежану Добрињац, кандидата за (првог) члана Републичке комисије, нико од чланова Одбора није гласао.

За Светлану Ражић, кандидата за (другог) члана Републичке комисије, гласало је свих 12 чланова Одбора.

За Славишу Милошевића, кандидата за (другог) члана Републичке комисије, нико од чланова Одбора није гласао.

За Јасмину Пејаковић, кандидата за (другог) члана Републичке комисије, нико од чланова Одбора није гласао.

На предлог председника, Одбор је већином гласова (11 за, један члан Одбора није гласао), утврдио Предлог одлуке о избору Јелене Стојановић и Светлане Ражић за чланове Републичке комисије за заштиту права у поступцима јавних набавки.

 **Трећа тачка дневног реда**: Констатовање престанка функције члана Савета гувернера Народне банке Србије Стојану Стаменковићу, истеком мандата

 Председник Одбора подсетила је чланове Одбора да је Одлуком о избору Савета гувернера Народне банке Србије коју је Народна скупштина донела на Петој седници Другог редовног заседања у 2012. години, одржаној 13. новембра 2012. године, за члана Савета гувернера изабран Стојан Стаменковић, на период од четири године, да је именованом мандат истекао 13. новембра 2016. године, као и да Одбор, на основу овлашћења из члана 27. став 3. Закона о Народној банци Србије, треба да констатује престанак функције именованом.

 Поводом ове тачке дневног реда дискусије није било.

 На предлог председника, Одбор је већином гласова (11 за, један члан Одбора није гласао) донео одлуку о престанку функције члана Савета гувернера Народне банке Србије Стојану Стаменковићу, истеком мандата 13. новембра 2016. године.

\* \* \*

 У наставку, председник Одбора је обавестила чланове Одбора да ће Одбор, у складу са чланом 22. Закона о Народној банци Србије, покренути поступак за избор новог члана Савета гувернера кога бира Народна скупштина на предлог Одбора. С тим у вези, председницима посланичких група у Народној скупштини ће у току сутрашњег дана бити упућен писани позив да доставе предлог кандидата за члана Савета гувернера са биографијом кандидата и изјавом о прихватању кандидатуре, најкасније до уторка, 29. новембра 2016. године.

\* \* \*

 Седница је завршена у 15,00 часова.

 Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Александра Шашо др Александра Томић